NARIADENIE KOMISIE (ES) č. 247/2007
z 8. marca 2007,
ktorým sa mení a dopĺňa príloha III k nariadeniu Rady (ES) č. 318/2006 na hospodársky rok 2007/2008
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 318/2006 z 20. februára 2006 o spoločnej organizácii trhov v sektore cukru (1), a najmä na jeho článok 10 ods. 1,
keďže:
(1)
V prílohe III k nariadeniu (ES) č. 318/2006 sa stanovujú vnútroštátne a regionálne kvóty na výrobu cukru, izoglukózy a inulínového sirupu. Na hospodársky rok 2007/2008 sa uvedené kvóty musia upraviť najneskôr do konca februára 2007.
(2)
Úpravy vyplývajú predovšetkým z uplatňovania článkov 8 a 9 nariadenia (ES) č. 318/2006, v ktorých sa ustanovuje prideľovanie dodatočných kvót na cukor, ako aj dodatočných a doplnkových kvót na izoglukózu. V úpravách sa musia zohľadňovať oznámenia členských štátov ustanovené v článku 12 nariadenia Komisie (ES) č. 952/2006 z 29. júna 2006 o spôsoboch uplatňovania nariadenia Rady (ES) č. 318/2006 v súvislosti s riadením vnútorného trhu s cukrom a s režimom kvót (2). Tieto oznámenia boli Komisii doručené pred 31. januárom 2007 a týkajú sa najmä dodatočných a doplnkových kvót, ktoré už boli pridelené v čase vystavenia oznámenia.
(3)
Podniky môžu o dodatočné kvóty na cukor požiadať do 30. septembra 2007. Doplnkové kvóty na izoglukózu sa prideľujú podľa podmienok stanovených členskými štátmi. Dodatočné a doplnkové kvóty, ktoré sa udelia na hospodársky rok 2007/2008, ale ktoré sa neuvádzajú v oznámeniach zaslaných pred 31. januárom 2007, sa zohľadnia pri nasledujúcom upravovaní kvót stanovených v prílohe III k nariadeniu (ES) č. 318/2006 do konca februára 2008.
(4)
Úpravy kvót stanovených v prílohe III k nariadeniu (ES) č. 318/2006 vyplývajú aj z uplatňovania článku 3 nariadenia Rady (ES) č. 320/2006 z 20. februára 2006, ktorým sa stanovuje dočasný režim pre reštrukturalizáciu cukrovarníckeho priemyslu v Spoločenstve a ktorým sa mení a dopĺňa nariadenie (ES) č. 1290/2005 o financovaní spoločnej poľnohospodárskej politiky (3). V tomto článku sa ustanovuje reštrukturalizačná pomoc pre podniky, ktoré sa vzdali svojich kvót. Je preto potrebné zohľadniť zrieknutie sa kvót na hospodársky rok 2007/2008 v rámci systému reštrukturalizácie.
(5)
Prílohu III k nariadeniu (ES) č. 318/2006 je vhodné zodpovedajúcim spôsobom zmeniť a doplniť.
(6)
Opatrenia stanovené v tomto nariadení sú v súlade so stanoviskom Riadiaceho výboru pre cukor,
PRIJALA TOTO NARIADENIE:
Článok 1
Príloha III k nariadeniu (ES) č. 318/2006 sa nahrádza znením uvedeným v prílohe k tomuto nariadeniu.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 8. marca 2007